b'\n_START_ARTICLE_\nPont de Pr\xc3\xadncep de Viana\n_START_SECTION_\nHist\xc3\xb2ria\n_START_PARAGRAPH_\nEl projecte s\'emmarc\xc3\xa0 dins del Pla de Especial de l\'Estaci\xc3\xb3 de Lleida. El Pla General de la ciutat de Lleida, aprovat el 1995, estableix les l\xc3\xadnies m\xc3\xa9s orientatives sobre quin ha de ser el nou espai urban\xc3\xadstic de l\xe2\x80\x99\xc3\xa0rea m\xc3\xa9s propera a l\xe2\x80\x99estaci\xc3\xb3 ferrovi\xc3\xa0ria de la ciutat. Per concretar i establir les modificacions pertinents, en refer\xc3\xa8ncia al Pla General, l\xe2\x80\x99Ajuntament de Lleida elabor\xc3\xa0 el denominat Pla Especial de l\xe2\x80\x99Estaci\xc3\xb3, aprovat inicialment el 16 d\xe2\x80\x99abril de 2002 i definitiu el setembre de 2003 que afecta a un tram ocupat per les vies, compr\xc3\xa8s entre el carrer Corts Catalanes i el marge esquerre del Riu Segre que cont\xc3\xa9 totes les actuacions urban\xc3\xadstiques previstes amb motiu de l\'arribada del tren de gran velocitat a la ciutat. _NEWLINE_El projecte inicial sofr\xc3\xad una modificaci\xc3\xb3 parcial en aprovar-se el trasllat de l\'Estaci\xc3\xb3 d\'Autobusos de Lleida al costat de la del ferrocarril. Es construir\xc3\xa0 una nova estaci\xc3\xb3 que s\'ubicar\xc3\xa0 sota una part de la llosa del pont. Comptant amb aquesta revisi\xc3\xb3 el cost total del pont \xc3\xa9s d\'uns nou milions d\'euros._NEWLINE_El pont \xc3\xa9s obra de l\'enginyer navarr\xc3\xa8s Javier Manterola, qui va assegurar que el disseny \xc3\xa9s \xc3\xbanic al m\xc3\xb3n quant a proporcions. Es tracta d\xe2\x80\x99un pont subjectat amb tirants d\xe2\x80\x99acer, que en la seva totalitat d\xc3\xb3na una sensaci\xc3\xb3 de lleugeresa i transpar\xc3\xa8ncia. Javier Manterola va insistir en la "bellesa del conjunt del pont, que no est\xc3\xa0 pensat nom\xc3\xa9s per passar-hi sin\xc3\xb3 ser, alhora, gaudit". A aquest efecte hi ajuden les dues cortines laterals que formen els tirants d\'acer de 0,6 metres de di\xc3\xa0metre que visualment donen la sensaci\xc3\xb3 de fusionar-se amb el cel. Aquest gaudi est\xc3\xa8tic dels vianants que el travessen o hi passen a prop (tamb\xc3\xa9 per sota al llarg del parc de la canalitzaci\xc3\xb3) no es limita nom\xc3\xa9s a les hores de dia, ja que Manterola va dissenyar un joc de llums per a tot el pont i sobretot per als tirants d\'acer que fan sensaci\xc3\xb3 de cortina de llum._NEWLINE_Fou inaugurat el 10 d\'abril de 2010, i en l\'acte d\'obertura l\'expresident  Jos\xc3\xa9 Montilla afirm\xc3\xa0 que juntament amb la Llotja, l\xe2\x80\x99Aeroport de Lleida-Alguaire i l\xe2\x80\x99AVE el pont de Pr\xc3\xadncep de Viana es constitueix com a s\xc3\xadmbol de la Lleida del segle XXI sent una manifestaci\xc3\xb3 clara de la voluntat de progr\xc3\xa9s que des de Lleida s\xe2\x80\x99ofereix a Catalunya.\n_START_SECTION_\nPrimera alternativa\n_START_PARAGRAPH_\nEs tracta d\xe2\x80\x99un tauler continu de 160 metres de longitud, format per tres obertures. El material a emprar \xc3\xa9s formig\xc3\xb3 pretensat i la seva secci\xc3\xb3 \xc3\xa9s la d\'un tauler amb dues bigues laterals, el cap superior cobreix el pas de vianants. Va ser una proposta rebutjada.\n_START_SECTION_\nSegona alternativa\n_START_PARAGRAPH_\nEs tracta d\'un tauler continu de tres obertures, en la qual el tractament de la secci\xc3\xb3 transversal de formig\xc3\xb3 pretensat corb es plega cap amunt a la pila per formar una biga de cantell variable i sortir del pas dels esfor\xc3\xa7os m\xc3\xa9s importants que es produeixen en la pila principal. Va ser una proposta rebutjada.\n_START_SECTION_\nTercera alternativa\n_START_PARAGRAPH_\nEs tracta d\xe2\x80\x99una soluci\xc3\xb3 atirantada, atirantament extradorsal, formada per un tauler continu de quatre obertures. La secci\xc3\xb3 \xc3\xa9s un tauler format per una biga calaix central, constitu\xc3\xafda al mateix temps per dues bigues unides al llarg de la seva paret central vertical. Cadascuna de les bigues est\xc3\xa0 prefabricada i t\xc3\xa9 forma de "U" amb la vora inferior corba. Va ser la soluci\xc3\xb3 escollida.\n_START_SECTION_\nCaracter\xc3\xadstiques estructurals\n_START_PARAGRAPH_\nEs tracta d\xe2\x80\x99una soluci\xc3\xb3 atirantada, atirantament extradorsal, formada per quatre obertures de 19,40 m+16,00 m+86,00 m+75,00 m, donant una longitud total de 197,00 m. _NEWLINE_L\xe2\x80\x99amplada \xc3\xbatil de la plataforma est\xc3\xa0 formada per dos voreres laterals de 4,00 m i dos cal\xc3\xa7ades centrals de 6,60 m, determinant una amplada total de 21,20 m.\n_START_SECTION_\nTauler\n_START_PARAGRAPH_\nEst\xc3\xa0 format per dos trams separats entre si per una junta transversal. _NEWLINE_El tram principal, atirantat, t\xc3\xa9 una longitud de 161,00 m (86,00 m+75,00 m) que corresponen a dues de les obertures i el tram secundari, sobre l\xe2\x80\x99avinguda del Segre te dos llums de 19,40 m i 16,60 m que corresponen a les dues restants._NEWLINE_El tram principal est\xc3\xa0 format per una biga calaix central, formada a la vegada per dues bigues unides al llarg de la seva paret central vertical. Cadascuna de les bigues est\xc3\xa0 prefabricada i t\xc3\xa9 una forma d\xe2\x80\x99\xe2\x80\x9cU\xe2\x80\x9d amb la vora inferior corba._NEWLINE_A aquestes bigues se les adossa unes plaques transversals rectangulars i uns nervis laterals.  Sobre aquest conjunt d\xe2\x80\x99elements prefabricats es disposen prelloses i sobre elles es disposa el formig\xc3\xb3 de la llosa \xe2\x80\x9cin situ\xe2\x80\x9d. _NEWLINE_El tram lateral, sobre l\xe2\x80\x99avinguda del Segre, est\xc3\xa0 condicionat per l\xe2\x80\x99insuficient g\xc3\xa0lib vertical que quedaria entre el tauler central i el carrer, de mantenir el que existeix en el riu, el que obliga a realitzar un tall horitzontal al tauler principal per deixar 1,00 m de canto i que els cantons connectin sense transici\xc3\xb3 de continu\xc3\xaftat amb la secci\xc3\xb3 transversal del pont principal. _NEWLINE_La uni\xc3\xb3 amb el pont principal, damunt del mur de separaci\xc3\xb3 entre l\xe2\x80\x99avinguda del Segre i el riu, es realitza amb un doble suport de neopr\xc3\xa8. _NEWLINE_El suport sobre el mur es realitza a trav\xc3\xa9s d\xe2\x80\x99una pila, embotida en el mur i que sobresurt respecte a ell 30 cm a cada costat. Tot aquest suport es cimenta per mitj\xc3\xa0 de 8 pilots de 1 m de di\xc3\xa0metre.\n_START_SECTION_\nPila principal\n_START_PARAGRAPH_\nEst\xc3\xa0 formada per quatre bra\xc3\xa7os oberts, dos d\xe2\x80\x99ells, els principals, pengen el tauler i els altres dos li donen suport. Els quatre grans elements estan prefabricats. _NEWLINE_L\xe2\x80\x99altura de les piles verticals \xc3\xa9s de 38,60 m. La seva secci\xc3\xb3 transversal varia des d\xe2\x80\x99una secci\xc3\xb3 rectangular a una secci\xc3\xb3 formada per dos rectangles. Un d\'aquests dos rectangles, t\xc3\xa9 com a objectiu alleugerir visualment la pila en direcci\xc3\xb3 frontal._NEWLINE_A la part superior apareix un cap d\xe2\x80\x99uns 8,75 m d\xe2\x80\x99al\xc3\xa7ada i amplades variables al voltant dels 4 m, amb un increment d\xe2\x80\x99amplada per l\xe2\x80\x99allotjament dels cables d\xe2\x80\x99una curvatura adequada. _NEWLINE_Els bra\xc3\xa7os curts que recolzen el tauler tenen una longitud de 17,16 m i unes dimensions inferiors de 3,6 x 1,3 m i superior de 5,1 x 0,93 m.\n_START_SECTION_\nEstreps\n_START_PARAGRAPH_\nL\xe2\x80\x99estrep 2 (rotonda) t\xc3\xa9 una planta especial amb 2,33 m d\xe2\x80\x99amplada m\xc3\xadnim i 5,50 m d\xe2\x80\x99amplada m\xc3\xa0xim. _NEWLINE_La seva al\xc3\xa7ada \xc3\xa9s de 6,74 m. La secci\xc3\xb3 vertical deixa la forma circular per recollir la llinda amb dos suports de neopr\xc3\xa8._NEWLINE_L\xe2\x80\x99estrep 1 (estaci\xc3\xb3 de trens) \xc3\xa9s bastant m\xc3\xa9s complex, ja que s\xe2\x80\x99enlla\xc3\xa7a amb els murs laterals que es produeixen en els enlla\xc3\xa7os vianants. Pr\xc3\xb2piament dit,t\xc3\xa9 9,90 m d\xe2\x80\x99al\xc3\xa7ada. El tauler utilitza dos suports de neopr\xc3\xa8._NEWLINE_El pont de Pr\xc3\xadncep de Viana \xc3\xa9s un pont atirantat constitu\xc3\xaft per una plataforma que es recolza sobre una estructura tetr\xc3\xa0pode. D\'aquesta pe\xc3\xa7a sorgeixen dos bra\xc3\xa7os de 39 metres d\'al\xc3\xa7ada que acullen els 30 tirants (quinze per bra\xc3\xa7) que sostenen la plataforma. \xc3\x89s l\'\xc3\xbanic pont al m\xc3\xb3n amb els bra\xc3\xa7os oberts cap a l\'exterior._NEWLINE_El pont s\'il\xc2\xb7lumina amb 534 punts de llums, compresos per 60 que il\xc2\xb7luminen els tirants, 8 la pila central, 132 col\xc2\xb7locats al llarg de la plataforma, quatre als bra\xc3\xa7os i 330 a les baranes. La il\xc2\xb7luminaci\xc3\xb3 s\'ha estudiat amb la intenci\xc3\xb3 de crear una sensaci\xc3\xb3 de "cortina de llum"._NEWLINE_L\'estructura t\xc3\xa9 una longitud total de 197 metres (161 d\'ells sobre el riu) i una amplada de 21,2 metres. L\xe2\x80\x99amplada de la plataforma de rodament \xc3\xa9s de 13,20 metres que corresponen a quatre carrils de circulaci\xc3\xb3 urbana. Compta amb dues voreres de quatre metres cadascuna i de dues cal\xc3\xa7ades de 6,6 metres. Tamb\xc3\xa9 incorpora un carril bici.'